**נייר עמדה**

**הצעת חוק יום ט' באב, התשע"ו–2016**

**מבוא**

מדינת ישראל היא מדינתו של העם היהודי. מן הראוי כי במדינת ישראל תהיה התייחסות גם לאירועי אבל לאומיים, כדוגמת תשעה באב. כפי שמקובל לומר משמו של נפוליאון ""רק עם שיודע לבכות על עברו לאחר זמן כה ממושך, יוכל לשרוד גם את העתיד הקשה ביותר".

אנו מציעים מספר כיוונים ומשמעויות לתשעה באב, שיש להם רלוונטיות גדולה למרקם החיים במדינת ישראל בימינו אנו:

1. המלחמה בשחיתות –תשעה באב הוא יום שקשור למלחמה בשחיתות מוסרית ושלטונית. חלק נכבד מדברי הנביאים מוקדש למלחמה בשחיתות מוסרית ושלטונית, כגורמים לחורבן המקדש. כך למשל דבריו של הנביא ירמיה (פרק ז): " הֲגָנֹב רָצֹחַ וְנָאֹף וְהִשָּׁבֵעַ לַשֶּׁקֶר...וּבָאתֶם וַעֲמַדְתֶּם לְפָנַי בַּבַּיִת הַזֶּה אֲשֶׁר נִקְרָא שְׁמִי עָלָיו וַאֲמַרְתֶּם נִצַּלְנוּ לְמַעַן עֲשׂוֹת אֵת כָּל הַתּוֹעֵבוֹת הָאֵלֶּה?!".
2. מניעת שנאת חינם – החברה הישראלית שסועה וסובלת ממחלוקות רבות. ניתן לעסוק בתשעה באב בשנאת החינם שהובילה לחורבנו של בית המקדש השני (יומא ט:). ואכן, יש התארגנויות כאלו גם בימינו כדוגמת 'הלילה לא לומדים תורה'.
3. יום זיכרון היסטורי לאסונות לאומיים – מעבר לאבל על חורבן בית המקדש, תשעה באב שימש כיום אבל לאומי על כלל האסונות שאירעו לעם ישראל. מסיבה זו, ישנן קינות רבות העוסקות באירועים שאינם קשורים כלל למקדש, כמו מסעות הצלב, גזרות ת"ח – ת"ט והשואה.
4. חורבן המקדש – כמובן, תשעה באב הוא גם יום אבל על חורבן שני בתי המקדש. השאיפה לבניינו הייתה מרכז בתפילותיהם של יהודים לאורך הדורות כולם, ובית המקדש מהווה סמל לשאלה לאן פניה של מדינת ישראל מועדות.

לסיכום: רבני צהר תומכים בהצעת החוק לחייב להתייחס לתשעה באב במוסדות המדינה השונים, ומציעים מגוון של תחומים שבהם יום זה רלוונטי עבור החברה היהודית כולה.